**A büntetés-végrehajtás országos parancsnokának
25/2017. (II. 14.) OP**

***s z a k u t a s í t á s a***

***a bv. intézetekben fogvatartottak fegyelmi ügyeinek intézéséről***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján - figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 75. §-ra, 168-171. §-okra, 276.§ (2) bekezdésére, 294.§ (5) bekezdésére és a 409.§-ára, valamint a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet 95. § (5) bekezdésére, a 123. § (1) bekezdésére, 124 §-ára, és a 4. mellékletére, továbbá a büntetés-végrehajtási intézetben fogvatartott elítéltek és egyéb jogcímen fogvatartottak fegyelmi felelősségéről szóló 14/2014. (XII. 17.) IM rendeletre - a következő szakutasítást adom ki.

**I. FEJEZET**

**Általános rendelkezések**

1. A szakutasítás hatálya a büntetés-végrehajtási intézetekre, intézményekre (a továbbiakban: bv. intézet) terjed ki.
2. A büntetés-végrehajtási intézetben fogvatartott elítéltek és egyéb jogcímen fogvatartottak fegyelmi felelősségéről szóló 14/2014. (XII. 17.) IM rendelet (a továbbiakban: Rendelet) 4. § (1) bekezdéséhez: a fegyelmi felelősség megállapításának kizárására a fegyelmi jogkör gyakorlója jogosult. Ha a fegyelmi eljárás bármely szakaszában felmerül a kóros elmeállapot gyanúja, úgy a fegyelmi jogkör gyakorlója döntését kizárólag a pszichiáter szakorvos véleménye alapján hozhatja meg. A szakvizsgálat elvégzése iránt a bv. intézet parancsnoka orvosi javaslat és beutaló birtokában hivatalból intézkedik az érintett IMEI-be szállításáról, valamint a fegyelmi eljárás felfüggesztéséről.
3. A Rendelet 4. § (2) bekezdésében felsorolt esetekben a fegyelmi jogkör gyakorlója a határidő lejártát rögzíti a fegyelmi ügy során keletkezett iraton. Amennyiben a fegyelmi jogkör gyakorlója az intézetparancsnok által megbízott személy, úgy a tényekről jelentést tesz a bv. intézet parancsnokának annak megállapítása céljából, hogy terheli-e felelősség a személyi állomány tagját.
4. A Rendelet 4. § (3) bekezdésében meghatározott esetben a jogellenesen távollévő fogvatartottal szemben a fegyelmi eljárást akkor kell kezdeményezni, amikor a fogvatartott visszatért a bv. intézetbe. Fegyelmi eljárás kezdeményezésére hivatali munkaidőben az illetékes reintegrációs tiszt, hivatali munkaidőn túl a szolgálatban lévő biztonsági tiszt köteles. Ezzel egyidejűleg a jogellenes távollét kezdetét és a visszatérés időpontját fel kell jegyezni. Ha a fegyelemsértés szabálysértést is megvalósít, a szabálysértés büntethetőségének elévülését (ideértve a jogellenes állapot fennálltát, az elévülés határidejének újrakezdését, valamint az elévülés félbeszakítását) meg kell vizsgálni.

**II. FEJEZET**

**Fegyelmi eljárást megelőző vizsgálat és fegyelmi eljárás kezdeményezése**

1. Amennyiben a fogvatartottak őrzését, felügyeletét, ellenőrzését ellátó személyi állomány tagja (körletfelügyelő, biztonsági felügyelő, foglalkoztatási felügyelő, közalkalmazott) észleli a fegyelmi vétség elkövetését, vagy tudomást szerez arról, úgy a fegyelmi eljárás kezdeményezését elsősorban az észlelő végzi el a "Fegyelmi eljárás kezdeményező lap" (1. melléklet) kitöltésével. A fegyelmi eljárás kezdeményező lapot az informatikai nyilvántartásban történő rögzítés érdekében át kell adni a rögzítési jogosultsággal rendelkező személy részére (biztonsági tiszt, körlet főfelügyelő).
2. A Rendelet 6. § (3) bekezdésében nevesített fegyelmi jogkör gyakorlója a bv. intézet parancsnoka, vagy írásos megbízása alapján elsősorban a büntetés-végrehajtási osztályvezető. A több objektumból álló bv. intézetben az objektum vezetője (kizárólag az objektumban elhelyezett fogvatartottak vonatkozásában) is megbízható.
3. A Rendelet 6. § (5) bekezdésében foglalt esetben a bv. intézet parancsnoka határozza meg, hogy mely beosztást betöltő kötelessége a fegyelmi eljárás kezdeményezése.

 **III. FEJEZET**

**A reintegrációs tiszt által kiszabott fenyítés**

1. A Rendelet 7. §-ához: ha a fegyelmi jogkör gyakorlója a fegyelmi eljárást a reintegrációs tiszt hatáskörébe utalta, de a reintegrációs tiszt az eljárás folytatására azt visszaküldi a fegyelmi jogkör gyakorlójának, annak indokát meg kell jelölnie.

 **IV. FEJEZET**

**A fegyelmi eljárás általános szabályai**

1. A Rendelet 8. § (2) és (3) bekezdésében foglaltak esetében több fegyelmi vétséget egy eljárásban csak akkor lehet együttesen elbírálni, ha valamennyi elbírálás előtt álló ügyben a fegyelmi eljárást elrendelték és a kivizsgálás megtörtént.
2. Az egy eljárásban elbírált fegyelmi ügyek esetében az elsőként elrendelt fegyelmi eljárást alapul véve kell az elrendeléstől számított 20 napon belül a fegyelmi felelősség tárgyában első fokú határozatot hozni.
3. A megőrzésre szállított fogvatartott fegyelmi ügyében - lehetőség szerint soron kívül - kell az eljárást lefolytatni úgy, hogy a döntéshozatal elhúzódása miatt a küldő bv. intézetbe történő visszaszállítás késedelmet ne szenvedjen.
4. A Rendelet 9. § (3) bekezdésében foglalt közlésekhez a „Értesítő lap” nyomtatványt (2. melléklet) kell használni.

**V. FEJEZET**

**Az első fokú fegyelmi eljárás**

1. A Rendelet 13. §-a szerint fegyelmi elkülönítés dokumentált végrehajtására a „Fegyelmi elkülönítési lap” nyomtatványt (3. melléklet) kell alkalmazni.

1. Amennyiben a fegyelmi elkülönítést - a Rendelet 13. § (3) bekezdésében szabályozott esetben - a biztonsági tiszt rendelte el, úgy a fegyelmi jogkör gyakorlójának az elkülönítés elrendelését követő első munkanapon a fenntartás indokoltságát felül kell vizsgálnia. Ennek tényét a fegyelmi elkülönítési lapon írásban, illetve a fogvatartotti alapnyilvántartás megfelelő menüpontjában rögzítenie kell.
2. Az önkárosító cselekményt elkövetett fogvatartottat úgy kell elhelyezni, hogy a számára kijelölt zárkában ne maradjon egyedül vagy technikai eszköz segítségével állandó megfigyelés alatt álljon.
3. Az egészségét szándékosan károsító fogvatartott egészségügyi ellátására haladéktalanul intézkedni kell. A fogvatartott sérüléseit az egészségügyi dokumentálás szabályai szerint rögzíteni kell.
4. A reintegrációs tiszt soron kívüli egyéni foglalkozás keretében próbálja meg felderíteni az önkárosító magatartás kiváltó okait, körülményeit az ismétlődés megelőzése és az együttműködés javítása érdekében. Ehhez lehetőség szerint vegye igénybe pszichológus és börtönlelkész segítségét.
5. A gyógyító-terápiás részlegbe tartozó fogvatartott fegyelmi ügyének kivizsgálásával a részleg reintegrációs tisztje bízható meg. Amennyiben a fegyelmi lapot a részleg reintegrációs tisztje állítja ki, úgy a kivizsgálással az őt helyettesítő reintegrációs tisztet kell megbízni.
6. A fegyelmi eljárás során keletkezett írásos dokumentumok tartalmát összefoglaló jelentés formájában a fogvatartotti alapnyilvántartásban rögzíteni kell.
7. A Rendelet 15. §-ában foglaltak biztosításához a meghallgatást végző (fegyelmi ügyet kivizsgáló) biztosítja az eljárás alá vont fogvatartott részére, hogy megismerhesse a fegyelmi eljárással összefüggő jogait is kötelezettségeit, valamint az eljárás során keletkezett iratokat. Ennek megtörténtét a „Tájékoztató a fegyelmi eljárással összefüggő jogokról, kötelezettségekről” nyomtatványon (4. melléklet) rögzíteni kell.
8. A Rendelet 22.§ (1) bekezdése szerinti fegyelmi tárgyaláson résztvevő személyek
9. A fegyelmi jogkör gyakorlóján kívül jelen kell lennie:
10. a fogvatartottnak,

ab) a kivizsgálónak és

ac) a fegyelmi tárgyalás rendjét és az előállítást biztosító felügyelőknek.

1. A fegyelmi jogkört gyakorló értesítése alapján jelen lehet:

ba) a fogvatartott védője és

1. a fogvatartott reintegrációs tisztje.
2. Jelen lehet továbbá:

ca) a büntetés-végrehajtás tevékenységét felügyelő szervezet képviselője (a felügyeletet ellátó ügyész, a BVOP ilyen irányú feladattal megbízott munkatársa),

cb) az eljárást kezdeményező és annak felettese,

1. a vizsgálattal megbízott(-ak),

cd) a jegyzőkönyvvezető,

ce) az ügy tanúja, tanúi.

1. Más személy részvételét a fegyelmi jogkör gyakorlója engedélyezheti, amennyiben az érintett felek ahhoz hozzájárulnak.
2. Ha a fegyelmi jogkör gyakorlójával az eljárás alá vont fogvatartott új, addig nem ismert tényt közöl, azt rögzíteni kell a tárgyalási jegyzőkönyvben.

**VI. FEJEZET**

**A védőre vonatkozó rendelkezések**

1. Ha a fegyelmi határozathozatalt a reintegrációs tiszt hatáskörébe utalták, de a fogvatartott úgy nyilatkozott, hogy védőt kíván megbízni, a reintegrációs tiszt köteles visszaadni az ügyet a fegyelmi jogkör gyakorlójának.
2. A fogvatartott közlése alapján fel kell jegyezni a védő (ügyvéd) nevét, címét, telefon, illetve fax számát. A védő értesítése a fegyelmi tárgyalás időpontjáról a fegyelmi jogkör gyakorlójának feladata. Amennyiben a fogvatartott nem közli az értesítéshez szükséges adatokat, a bv. intézet nem járhat el azok megszerzésében. Az értesítésnek rendszerint írásban kell történnie (fax, távirat, stb.), azonban halasztást nem tűrő esetben rövid úton, telefonon is értesíthető a védő. Az értesítés költségét a bv. intézetnek kell viselnie. A telefonon történő kiértesítésről feljegyzést kell készíteni, melyet a fegyelmi iratok mellé csatolni kell. A bv. intézet nem előlegezheti meg a fogvatartott védőjének munkadíját, költségeit. Az értesítés megtörténtét, annak módját a tárgyalási jegyzőkönyvben rögzíteni kell és a keletkezett iratokat (fax, levél, e-mail stb.) a fegyelmi anyaghoz kell csatolni. Amennyiben a fogvatartott a fegyelmi eljárás bármely szakaszában védő kirendelését kéri, úgy az erre irányuló beadványát haladéktalanul továbbítani kell a büntetés-végrehajtási bíró részére. A védő kirendeléséről szóló határozat megérkezéséig a fegyelmi eljárást fel kell függeszteni.

**VII. FEJEZET**

**A fegyelmi fenyítés végrehajtása**

1. A személyes szükségletekre fordítható összeg csökkentés fenyítés végrehajtása nem akadálya a fogvatartott más bv. intézetbe történő átszállításának.
2. A magánelzárás fenyítés végrehajtásához szükséges orvosi vizsgálat megtörténtét és annak megállapítását a „Végrehajtási lap”-on (5. melléklet) rögzíteni kell.
3. A magánelzárás végrehajtása alatti dohányzás helyét, idejét, magánál tartható tárgyak körét, a magánelzárást töltő fogvatartottakra vonatkozó szabályokat a házirendben kell meghatározni.

 **VIII. FEJEZET**

**Közvetítői eljárás**

1. A fegyelmi ügy vizsgálója az eljárás alá vont fogvatartottat a Rendelet 15.§ (1) bekezdés alapján tartott meghallgatáson, a fegyelmi eljárással kapcsolatos jogainak és kötelezettségeinek ismertetését követően nyilatkoztatja arról, hogy a fegyelemsértés elkövetését beismeri-e. Abban az esetben, ha a fegyelemsértést az eljárás alá vont elismerte, a fegyelmi ügy vizsgálója tájékoztatja a közvetítői eljárás előterjesztésének lehetőségéről, valamint feltételeiről és szabályairól.
2. Ha az eljárás alá vont személy, vagy a sértett a közvetítői eljárás előterjesztését írásban kezdeményezte, azt a fogvatartotti alapnyilvántartásban a kezdeményező kérelmei között rögzíteni kell. A másik felet a közvetítői eljárás szabályairól történő tájékoztatást követően nyilatkozatni kell a szükséges hozzájárulásáról (6. és 7. melléklet).
3. A fegyelmi jogkör gyakorlója a közvetítői eljárásra utalásról és a közvetítő személyének kijelöléséről, a felterjesztés napjától számított 3 munkanapon belül dönt. A kijelölt közvetítő elfogadásáról nyilatkoztatni kell a résztvevő fogvatartottakat. Amennyiben az egyik fél nem fogadja el a közvetítő személyét, úgy új közvetítőt kell kijelölni.
4. A Rendelet 39. § (3) bekezdésének alkalmazásakor a sértett, vagy az eljárás alá vont fogvatartott által indítványozott, érdekükben megnevezett fogvatartott jelenléte a közvetítői eljárás céljával akkor ellentétes, ha különösen a felek közötti vitás ügy körülményeiről nincs tudomása. Ennek tisztázása érdekében a felek részéről megnevezett fogvatartottól írásbeli nyilatkozat kérhető.
5. A közvetítő a feleket (beleértve a védőt, illetve sértett képviselőjét is) a közvetítői megbeszélés helyéről és idejéről írásban, legalább 5 nappal korábban értesíti. A felek érdekében fogvatartott a közvetítői eljárásban való részvételre nem kötelezhető. A közvetítői megbeszélés lefolytatásának nem akadálya, ha azon a védő, illetve sértett képviselője, vagy a felek érdekében eljáró személyek nem jelentek meg.
6. Közvetítői megbeszélésre a közvetítői eljárás határidejében több alkalommal, illetve a felek megállapodásától függően együttes jelenlétük nélkül (közvetítői meghallgatás formájában) is sor kerülhet, azonban törekedni kell az azonos álláspont világos, egyszerű és gyors elérésére. A közvetítői eljárásban a közvetítő a feleket részletesen meghallgatja, biztosítja, hogy a felek egyenlő bánásmódban részesüljenek, ennek érdekében kifejtsék érdekeik alapján kialakított álláspontjukat, és a rendelkezésükre álló irataikat bemutassák. A közvetítői megbeszélésről feljegyzést kell készíteni (8. melléklet).
7. Ha a közvetítőnek az eljárás alá vont fogvatartott vagy a sértett úgy nyilatkozik, hogy tájékoztatása vagy annak valamely része nem hozható a másik fél tudomására, arra a meghallgatásról (megbeszélésről) készült feljegyzésben utalni kell, és azt külön zárt borítékban kell tárolni. A közvetítői megbeszélésről, illetve meghallgatásról készült külön borítékban csatolt iratokról másolat nem adható, azokat zárt borítékban "Közvetítői eljárás zártan kezelt iratai" megjelöléssel kell tárolni. Irattanulmányozás során a zártan kezelt iratokba a másik fél nem tekinthet bele.
8. A közvetítő a felek együttes jelenlétében megkötött megállapodást (9. melléklet) magyar nyelven, illetve, ha valamelyik fél a magyar nyelvet nem ismeri, az általa ismert nyelven is írásba foglalja, és a megállapodást tartalmazó okiratot a feleknek átadja. Fordítással és tolmácsolással a személyi állomány azon tagját lehet megbízni, aki az eljárásban nem érintett, és akit a résztvevő felek elfogadnak. A megállapodást a közvetítő és az együttesen, személyesen jelen lévő felek aláírásukkal látják el. Ha a megállapodás írásba foglalása elmarad, a megállapodás a kötelező alakiság hiánya miatt érvénytelen.
9. Ha a közvetítői eljárásban az eljárás alá vont fogvatartott érdekében védő, illetve a sértett érdekében meghatalmazott képviselő jár el, a megállapodásban képviselői minőségük feltüntethető, azonban a felek helyett a megállapodás aláírására nem jogosultak.
10. A közvetítői eljárásban született megállapodás valamilyen tevékenységre, vagy tevékenységtől való tartózkodásra vonatkozhat. Pénzbeli jóvátételre és az okozott kár pénzben történő kifizetésére megállapodás nem köthető.
11. A megállapodásban foglaltak teljesítésének ellenőrzése céljából a felek és a felekkel együttes elhelyezésben (zárkában) lévő fogvatartottak meghallgathatók, indokolt esetben, jegyzőkönyvben nyilatkoztathatók.
12. Közvetítői eljárás keretében megállapodás csak akkor jöhet létre, ha a felek rendelkezési jogát törvény nem korlátozza.

 **IX. FEJEZET**

**A fegyelmi eljárásban felmerült költségek viselése**

1. A kivizsgáló a fegyelmi kivizsgálás során beszerzi a fegyelmi eljárás során felmerült költségek bizonylatait, melyet a fegyelmi iratok mellé csatol.
2. A fegyelmi jogkör gyakorlója a fegyelmi határozatban megnevesíti, hogy milyen - számlával igazolt - költségek megtérítésére kötelezi a fogvatartottat. A jogerős határozat egy példányát a gazdasági osztály részére továbbítani kell.

**X. FEJEZET**

**Záró rendelkezések**

1. Jelen szakutasítás a kiadását követő napon lép hatályba.
2. A bv. szerv a szakutasítás hatályba lépését követő 30 napon belül a helyi intézkedést köteles felülvizsgálni és jelen szakutasításnak megfelelően módosítani.
3. Hatályát veszti a bv. intézetekben fogvatartottak fegyelmi ügyeinek intézéséről szóló 10/2015. (I.23.) OP szakutasítás.

**Dr. Tóth Tamás bv. vezérőrnagy
országos parancsnok**

Mellékletek:

1. számú melléklet: [Fegyelmi eljárást kezdeményező lap](http://bv.gov.hu/admin/download/3/0d/b1000/2017_25szu-m01.docx)

2. számú melléklet: [Értesítő lap](file:///D%3A%5C_OPint%5C2017%5C2017_25szu-m02.docx)

3. számú melléklet: [Fegyelmi elkülönítési lap](http://bv.gov.hu/admin/download/5/0d/b1000/2017_25szu-m03.docx)

4. számú melléklet: [Tájékoztató a fegyelmi eljárással összefüggő jogokról, kötelezettségekről](http://bv.gov.hu/admin/download/6/0d/b1000/2017_25szu-m04.docx)

5. számú melléklet: [Végrehajtási lap](http://bv.gov.hu/admin/download/7/0d/b1000/2017_25szu-m05.docx)

6. számú melléklet: [Nyilatkozat közvetítői eljáráson való részvételről (eljárás alá vont fogvatartott)](file:///D%3A%5C_OPint%5C2017%5C2017_25szu-m06.docx)

7. számú melléklet: [Nyilatkozat közvetítői eljáráson való részvételről (sértett)](http://bv.gov.hu/admin/download/9/0d/b1000/2017_25szu-m07.docx)

8. számú melléklet: [Feljegyzés közvetítői megbeszélésről](http://bv.gov.hu/admin/download/a/0d/b1000/2017_25szu-m08.docx)

9. számú melléklet: [Megállapodás közvetítői eljárás eredményéről](http://bv.gov.hu/admin/download/b/0d/b1000/2017_25szu-m09.docx)